Ma en dogter van Wes-Kaap stel SA in skande – tronk toe in VSA ná ID-bedrog, diefstal | DieKaap.com
'n Ma en dogter, oorspronklik van die Wes-Kaap, is in die VSA tronk toe gestuur en gelas om R7 miljoen skadevergoeding te betaal weens bedrog met ongeskiktheidstoelae.
Gloudina Robbertse (50) is die afgelope Woensdag in die VSA tot vier en 'n half jaar tronkstraf gevonnis.
Gloudina en Chantelle Robbertse, voorheen van Touwsrivier, het vals aansoeke ingedien in twee Amerikaanse deelstate.
Hulle het ook hulself voorgehou as "emigrasiekenners" vir Suid-Afrikaners.
Gloudina (50) is tot vier en 'n half jaar tronkstraf gevonnis en Chantelle (24) tot twee jaar.
Regter Edward J. Lodge het Woensdag in Idaho beslis dat die Robbertses ook skadevergoeding ter waarde van $475 350 aan hul slagoffers moet betaal.
Hy het beslis die FBI moet verder ondersoek of hulle na Suid-Afrika gedeporteer behoort te word.
Volgens hofdokumente het die Robbertses, terwyl hulle in Kalifornië gebly het, 'n skema begin om valse aansoeke vir ongeskiktheidstoelae in te dien.
Sodra dié eise goedgekeur is, het die Amerikaanse regering debietkaarte in die naam van die "eisers" uitgereik en aan hulle gepos.
Die Robbertses het die debietkaarte by 'n verskeidenheid kommersiële posbusse in Kalifornië en Idaho afgehaal en die geld "vir hul eie gewin gebruik".
Bronne wat goed bekend is met die Robbertse-gesin se streke in die VSA het aan Rapport gesê van die identiteite is bekom deur Gloudina wat haar as 'n emigrasiekenner voorgedoen het.
In die proses om niksvermoedende Suid-Afrikaners te "help" emigreer, het sy dan glo haar slagoffers se identiteite gekaap.
Brad Bench, 'n agent van die VSA se ondersoekeenheid vir binnelandse veiligheid, het aan die hof gesê die Robbertses het eindelose probleme vir die slagoffers geskep.
"Hierdie mense het geld gesteel wat bedoel was vir mense in nood.
"Baie van dié mense is afhanklik van die regering vir basiese lewensnoodsaaklikhede.
"Wanneer iemand se identiteit gesteel word, kan dit jare neem om die probleem reg te stel."
Bart Davis, staatsaanklaer, het juis daarom vir die hof gevra om te beveel dat die Robbertses ook skadevergoeding aan die niksvermoedende "eisers" moet betaal.
Gloudina Robbertse het op 6 Desember verlede jaar skuldig gepleit op een klag van bedrog en een klag van identiteitsdiefstal met verswarende omstandighede.
Op dieselfde dag het Chantelle Robbertse ook op 'n klag van identiteitsdiefstal skuldig gepleit.
Rapport het verlede November berig oor die Van der Merwe-familie wat die "emigrasiekenner" Gloudina Robbertse vertrou het met hul droom om na die VSA te emigreer.
Hulle het egter in Belize in Sentraal-Amerika vasgehaak.
Gert van der Merwe moes uiteindelik geld leen om sy vrou, twee dogters, skoondogter en kleinkinders terug te stuur Suid-Afrika toe.
Hy en sy twee seuns het agtergebly en het onwettig los werkies gedoen om vliegtuigkaartjies te koop.
Die hele petalje het hom R1 miljoen gekos, het Van der Merwe destyds aan Rapport gesê.
Foto: Gloudina Robbertse (50) is die afgelope Woensdag in die VSA tot vier en 'n half jaar tronkstraf gevonnis.
« Nuwe kiesbeleid veroorsaak skokgolwe in rugby kringe! Westelike Provinsie gaan 'n nuwe kwotastelsel vir Cravenweekspan instel waarvolgens die getal spelers uit voormalige model C-skole beperk word
Elderly man fights off three attackers armed with a gun, knife and knobkerrie on farm near Citrusdal »